 
 
			 

Informatīvais ziņojums “Latvijas valdības apsvērumi par Eiropas Komisijas pret rasismu un neiecietību sesto ziņojumu par Latviju”
Eiropas Komisija pret rasismu un neiecietību (ECRI) (turpmāk – Komisija) tika izveidota 1994. gadā un ir unikāla ekspertu institūcija, kas cīnās ar rasisma, ksenofobijas, antisemītisma un neiecietības pieaugošajām problēmām, kas apdraud cilvēktiesības un demokrātiskās vērtības Eiropā. Komisiju veido Eiropas Padomes dalībvalstu nominēti 46 neatkarīgi eksperti[footnoteRef:1], kas savu darbu veic, balstoties uz Eiropas Cilvēka tiesību un pamatbrīvību aizsardzības konvencijas un tās papildprotokolu normām. [1:  Kopš 2016. gada 26. oktobra līdz 2026.gada 25.oktobrim Latvijas eksperte Komisijā ir Anhelita Kamenska.
] 

Viens no Komisijas pamata uzdevumiem ir valstu uzraudzība, kas ietver situācijas analīzi un ziņojumu sagatavošanu par rasisma, ksenofobijas, antisemītisma un neiecietības procesiem Eiropas Padomes dalībvalstīs, kā arī rekomendāciju sniegšanu identificēto problēmu risināšanai. Komisija, gatavojot ziņojumu par katru valsti uzraudzības cikla ietvaros, balstās dokumentu analīzē, kā arī vizītes valstī laikā iegūtā informācijā, vienlaikus tiek uzturēts konfidenciāls Komisijas dialogs ar valsti. 
Katrs uzraudzības cikls aptver piecus gadus. Sestā uzraudzības cikla galvenās tēmas, kas ir kopīgas visām Eiropas Padomes dalībvalstīm: efektīva vienlīdzība un piekļuve tiesībām, naida runas un naida motivētas vardarbības izskaušana, integrācija un iekļaušana.
Sestais uzraudzības cikls Latvijā tika uzsākts 2018. gada nogalē, un Komisijas sagatavotais ziņojums par Latviju (turpmāk – Ziņojums) aptver laika posmu līdz 2024. gada 20. novembrim. Komisijas delegācija Latviju vizītē apmeklēja 2024. gada 11.-14. jūnijā un tikās ar valsts institūciju un nevalstisko organizāciju pārstāvjiem. Balstoties vizītes laikā iegūtā informācijā, tika sagatavots Ziņojuma projekts par Latviju un uzsākts dialogs ar valsti, kā ietvaros 2025.gada 15.janvārī Latvija iesniedza Komisijai komentārus par Ziņojuma projektā ietvertajām faktu kļūdām. Komisija izvērtēja Latvijas iesniegtos komentārus un precizēja Ziņojuma atsevišķas sadaļas.
Ziņojums tika apstiprināts Komisijas plenārsēdē 2025.gada 18.martā un nosūtīts Latvijai apsvērumu sniegšanai 2025. gada 31.martā. 
Latvija tiek aicināta sniegt savus apsvērumus par Ziņojumu, nosūtot tos Komisijai līdz 2025.gada 15.maijam. 
Ārlietu ministrija ir apkopojusi Aizsardzības ministrijas, Iekšlietu ministrijas, Izglītības un Zinātnes ministrijas, Kultūras ministrijas, Labklājības ministrijas, Tieslietu ministrijas, Veselības ministrijas un Sabiedrības integrācijas fonda sagatavotos apsvērumus un virza tos apstiprināšanai valdībā.   
Komisijas ziņojumu plānots apstiprināt Eiropas Padomes Ministru komitejas sēdē 2025.gada 4.jūnijā. Lai nodrošinātu Latvijas valdības apsvērumu pievienošanu Ziņojumam, tie jānosūta Komisijas sekretariātam līdz 2025.gada 15.maijam. 
Ziņojumu plānots publiskot 2025.gada 19.jūnijā, ja Latvijas valdība neiebilst pret tā publicēšanu. Līdz publicēšanas brīdim Ziņojumam un Latvijas valdības apsvērumiem ir noteikts ierobežotas pieejamības statuss.
Kopā ar šo informatīvo ziņojumu Ministru kabinetā tiek iesniegts arī Ziņojuma tulkojums latviešu valodā, Latvijas valdības apsvērumi par Ziņojumu, kā arī protokollēmuma projekts. 
Pēc informatīvā ziņojuma izskatīšanas Ministru kabinetā Ārlietu ministrija informēs Komisijas sekretariātu par valdības pieņemto lēmumu un nodrošinās Latvijas valdības apsvērumu tulkošanu angļu valodā un nosūtīšanu Komisijas sekretariātam.


 
 



 




